Xa jubꞌiqꞌ kraj man kuriq ri Pascua,
jun chke ri ki nimaqꞌij ri winaq aj Israel.
Rumal riꞌ ri Jesús xeꞌ pa ri tinimit Jerusalén.
Chilaꞌ pa ri nimalaj rachoch Dios xeuriq ajkꞌay taq wakäx,
ajkꞌay taq chij,
xuqujeꞌ ajkꞌay taq palomäx.
Xuqujeꞌ xeuriq ri kꞌexel taq ki rajil ri winaq tꞌuyutꞌoj pa taq ri ki tem.
Ri Jesús aretaq xeril waꞌ,
xubꞌan u bꞌanik jun kolobꞌ che u chꞌayibꞌal,
xuchaplej kesaxik bꞌi konojel ri winaq riꞌ pa ri nimalaj rachoch Dios,
junam kukꞌ ri ki chij,
ri ki wakäx.
Xujabꞌuj ri ki rajil ri kꞌexel taq puaq,
xupaqchij apan ri ki mesa.
Xubꞌij chke ri ajkꞌay taq palomäx:
¡Chesaj bꞌi alaq ronojel waꞌ waral!
Mäbꞌan alaq jun kꞌayibꞌal che ri rachoch ri nu Tat,
—xcha chke.
Are kꞌu ru tijoxelabꞌ,
xnaꞌtaj chke ru Loqꞌ Pixabꞌ ri Dios ri Tzꞌibꞌtalik,
ri kubꞌij:
“Jeꞌ ta ne tajin käkꞌat ri wanimaꞌ rumal ri u loqꞌal ri achoch la,”
—kächaꞌ.
Te riꞌ ri winaq aj Israel xkitaꞌ che ri Jesús:
¿Jas etal käkꞌut la chqawäch rech käqilo chi kꞌo taqanik pa qꞌabꞌ la chubꞌanik ronojel waꞌ?
—xecha che.
Xchꞌaw ri Jesús,
xubꞌij chke:
We ta ri alaq käwulij alaq ri nimalaj rachoch Dios riꞌ,
xa oxibꞌ qꞌij kinsachi na chuyakik waꞌ jumul chik,
—xcha chke.
Xkibꞌij kꞌu ri winaq aj Israel che:
Kawinaq waqibꞌ junabꞌ xbꞌeytaj u bꞌanik waꞌ we nimalaj rachoch Dios riꞌ,
te kꞌu riꞌ käbꞌij la chi xa choxibꞌ qꞌij käyak ta chi la jumul,
—xecha che.
Are kꞌu ri nimalaj rachoch Dios ri xubꞌij ri Jesús,
are ru cuerpo ri Areꞌ.
Rumal riꞌ aretaq xkꞌastaj ri Jesús chkixol ri käminaqibꞌ,
xnaꞌtaj waꞌ we tzij riꞌ ri xubꞌij ri Jesús chke ru tijoxelabꞌ,
xkikoj kꞌut ri kubꞌij ru Loqꞌ Pixabꞌ ri Dios ri Tzꞌibꞌtalik,
xuqujeꞌ xekojon che ru tzij ri Jesús.
Aretaq ri Jesús xkꞌoji pa Jerusalén pa ri nimaqꞌij re ri Pascua,
e kꞌia xekojon che aretaq xkil ri kajmabꞌal taq etal ri xubꞌano.
Ri Jesús kꞌut man xkuꞌbꞌi tä u kꞌux chkij rumal chi ri Areꞌ retam ri kꞌo pa kanimaꞌ konojel winaq.
Man rajwaxik taj chi kꞌo jachin jun käbꞌin che ri käkichomaj ri winaq rumal chi ri Areꞌ retam ri kꞌo pa taq ri kanimaꞌ.